ไฟแนนเชียลไดเจสต์
TT&amp;T แปลงหนี้ทุนเพิ่ม 3.4 พันล้าน
18 ส.ค. 2554

TT&amp;T แปลงหนี้ทุนเพิ่ม 3.4 พันล้าน
บริษัท ทีทีแอนด์ที (TT&amp;T) ได้แปลงหนี้เป็นทุนจำนวน 3,414,136,024 หุ้น ให้แก่เจ้าหนี้ 37 ราย ตามแผนฟื้นฟูกิจการ ทำให้ทุนของบริษัทเพิ่มขึ้นจำนวน 3,414.14 ล้านบาท คงเหลือหุ้นที่ใช้ไม่หมด 2,725,401,639 หุ้น 
ที่ผ่านมา บริษัทกำหนดจำนวนหุ้นที่จะนำไปแปลงหนี้เป็นทุนทั้งสิ้น 6,139,537,663 หุ้น ในอัตรามูลค่าหนี้ 1 บาทต่อ 1 หุ้น
สำหรับหุ้นส่วนที่เหลือจำนวน 2,725,401,639 หุ้น จะได้รับการแปลงหนี้เป็นทุนเมื่อศาลมีคำสั่งถึงที่สุดให้ได้รับการชำระหนี้ดังกล่าว
HTC ปักหัวลงหลังปฏิเสธข่าวเทกโอเวอร์
บริษัท หาดทิพย์ (HTC) ได้ชี้แจงตลาดหลักทรัพย์กรณีราคาหุ้นปรับตัวสูงขึ้นในระยะที่ผ่านมาตั้งแต่วันที่ 28 มิ.ย.ที่ผ่านมา ด้วยมูลค่าการซื้อขายที่มากผิดปกติ โดยมีกระแสข่าวในห้องค้าหลักทรัพย์ว่า กลุ่มไทยน้ำทิพย์และกลุ่มโคคาโคลา จะเข้ามาเทกโอเวอร์กิจการ หรือจากข่าวลืออื่นๆ นั้น บริษัทขอปฏิเสธข่าวดังกล่าวโดยสิ้นเชิง และขอยืนยันว่าหาดทิพย์และ 2 กลุ่มดังกล่าวยังเป็นพันธมิตรที่ดีต่อกัน ไม่ได้มีการเจรจาจะซื้อขายหุ้นระหว่างกันแต่อย่างใด โดยปัจจุบันบริษัทยังคงดำเนินธุรกิจไปตามปกติ
ด้านราคาหุ้น HTC ปรับตัวลงทันทีภายหลังบริษัทปฏิเสธข่าวลือเทกโอเวอร์ และคงมีแรงขายต่อเนื่องจนกระทั่งปิดที่ระดับต่ำสุดของวันที่ระดับ 7.50 บาท รูดลงแรง 0.75 บาท หรือคิดเป็น 9.09% มูลค่าซื้อขายเบาบางลงเหลือ 87 ล้านบาท ทั้งนี้ราคาหุ้น HTC วิ่งขึ้นรวดเดียวจากไม่ถึง 5 บาท ขึ้นไปสูงถึง 9 บาท 
‘กมล เอี้ยวศิวิกูล’ ขายหุ้น MME
นายกมล เอี้ยวศิวิกูล ประธานกรรมการบริษัท ไมด้าเมดดาลิสท์ เอ็นเธอร์เทนเมนท์ (MME) ได้ขายหุ้น MME จำนวน 3.12% คงเหลือจำนวน 2.88% เมื่อวันที่ 8 ก.ค.ที่ผ่านมา 
CNS กำไรโต 29% ไตรมาส 3
บริษัทหลักทรัพย์ โนมูระ พัฒนสิน (CNS) เปิดเผยผลดำเนินงานงวดไตรมาส 3 สิ้นสุดวันที่ 31 พ.ค. 2554 กำไรสุทธิ 30.21 ล้านบาท กำไรหุ้นละ 0.44 บาท เพิ่มขึ้น 29.93% เทียบกับกำไรสุทธิ 23.25 ล้านบาทในช่วงเดียวกันปีก่อน และรวม 9 เดือน กำไรสุทธิทั้งสิ้น 147.85 ล้านบาท หรือ 2.16 บาทต่อหุ้น พุ่งขึ้น 100.17% จากกำไรสุทธิ 73.86 ล้านบาท หรือหุ้นละ 1.03 บาท ในระยะเดียวกันปีก่อน ล่าสุดราคาหุ้นปิดที่ 30 บาท ลดลง 0.25 บาท m